פלר דה ליס

[טקסט=פלר דה ליס|210x210 פיקסלים|ממוזער|פלר דה ליס [אור (הרלדיקה)|אור]]
**פְלֵר דֶה לִיס** (מצרפתית: **Fleur de lis** או **Fleur de lys**, בתרגום מילולי: פרח השושן) הוא דגם של צדודית פרח סימטרי בעל שלושה עלי כותרת. לסמל יוחסו משמעויות רבות שונות בארצות רבות לאורך אלפי השנים האחרונות.

## מקור הסמל
[ממוזער|200x200 פיקסלים|גב [יהוד מדינתא (מטבע)|מטבע יהוד מדינתא, ועליו דגם שושן צחור]]
[ממוזער|200x200 פיקסלים|[חותם|חותמו של לואי השביעי, מלך צרפת, אוחז בידו הימנית מטה פלר דה ליס]]
דגם הפלר דה ליס הסימטרי והנאה, בעל שלושת עלי הכותרת המשתפלים ושלושת עלי הכותרת הזקופים, ינק השראה ממספר מקורות אמנותיים מקבילים – אשוריים, פיניקיים, מצריים, הלניסטיים ורומיים, חלקם מהתקופה הקלאסית ואחרים קדומים עוד יותר. מקורם של הדגמים הקדומים בדימוי של פרחים או דימוי של עלים, שרק חלקם ניתנים להגדרה. הדגם של הפרח קל לעיטור, מתאים היטב למילוי שטחים, איננו בר חלוף ותוקפו לא פג עד ימינו אנו. במחקר הארכאולוגי המוטיב קיבל לעיתים כינויים נפוצים, בשמותיהם של פרחים השונים מן השושן מבחינה מורפולוגית, כגון חבצלת או לוטוס.

יהוד מדינתא, אוטונומיה יהודית בארץ ישראל תחת השלטון הפרסי, טבעה מטבעות שעוטרו בצדודית של פרח, ככל הנראה שושן צחור, שנראתה דומה מאוד לפלר דה ליס המודרני, ועל צידם השני דמות בז וכתובת **יהד** בכתב העברי הקדום. גם ממלכת החשמונאים טבעה מטבעות דומים. ניכר דמיון רב בין דגמי השושן הללו לבין מטבעות מיוון העתיקה, שעליהם לעיתים היה עיטור של ענף זית, או של שני אלמנטים הרלדיים היוצרים ברק, נשקו העוצמתי של זאוס.

הפלר דה ליס היה הסמל המסורתי של מלכי צרפת. המלך לואי השביעי (1137–1180) אימץ כסמלו את המגן הכחול שעליו פרחי פלר דה ליס מוזהבים (*[[אזור (הרלדיקה)|Azure]] semé-de-lis [[אור (הרלדיקה)|Or]]*); בשלט המקורי השדה היה מכוסה כולו בפרחים קטנים רבים, שמספרם לא הוגדר. בתקופה זו התפשטה האגדה לפיה הופיע הפרח מן השמיים בהטבלתו של המלך כלוביס הראשון, כמתנה ממרים. בשנת 1376 המלך שארל החמישי קבע שמספר הפלר דה ליס על המגן יהיה שלושה. שלט זה היה סמלה של צרפת עד המהפכה הצרפתית, הוחזר ברסטורציה ובוטל סופית ב-16 בפברואר 1831 על ידי המלך לואי פיליפ. סמל הפלר דה ליס ממשיך לשמש את התנועה הלגיטימיסטית, המבקשת להשיב לצרפת את המלוכה המסורתית.

בשנים 1340–1800 טענו מלכי אנגליה (ולאחר מכן בריטניה) כי הם היורשים החוקיים לכתר הצרפתי, ומקצתם אף שלטו בחלקים מצרפת. משום כך מלכים אלו הציגו את סמל הפלר דה ליס על שלט האצולה שלהם.

הפלר דה ליס אומץ על ידי האצולה בצרפת ואף באיטליה בשל היכולת הוויזואלית שלו להציג את דרכם של האצילים, זו אשר פוסעת דרך האמצע על ידי זה שהיא דוחה את הפיתויים הן מהשמאל והן מהימין. לא פעם נצבעו עלי הפרח בצבעים אדום, כחול ולבן כאשר הלבן הוא העלה המרכזי אשר מייצג את שביל הביניים ואת דרך האמצע.

על כתפם של גנבים שנתפסו בצרפת של ימי הביניים קועקע סמל השושן כאות קלון, כדי שיקל לזהותם.

## שימושים בני ימינו
[ממוזער|356x356px|גיטרה של חברת [שכטר (חברה)|שכטר]]
[ממוזער|150x150 פיקסלים|גב מטבע [שקל חדש אחד, ועליו דגם השושן וכתובת יהד]]גם לאחר ביטול המלוכה הצרפתית, פלר דה ליס - לרוב זהובים על רקע כחול - מופיעים בסמליהם של רבים ממחוזות וערי צרפת, בהם גם הבירה פריז. החל משנת 1948 מופיע הפלר דה ליס גם בדגל קוויבק.

פלר דה ליס אדום על רקע לבן הוא סמלה של העיר האיטלקית פירנצה.

בישראל, פלר דה ליס מופיע בסמליהן של תנועת הצופים (וכן על זה של תנועת הצופים העולמית) ותנועת "השומר הצעיר", וכן בסמליהן של יחידות סיור ומודיעין רבות ברחבי העולם (בצה"ל: אגף המודיעין, סיירת מטכ"ל, סיירת צנחנים, יחידת אגוז, יחמ"מ 869 (שחף) ועוד). כמו כן, הפלר דה ליס מופיע על גבי מטבע של שקל חדש אחד, והוא שאול ממטבע יהודה בתקופת השלטון הפרסי (המאה ה-6–ה-4 לפנה"ס).

בהיבט דתי, פלר דה ליס מסמל לעיתים את השילוש הקדוש בנצרות.

הפלר דה ליס הוא סמלה של יצרנית הגיטרות האמריקנית שכטר.

בספורט, מופיע הדגם על גבי סמלה של קבוצת הכדורגל פריז סן-ז'רמן. הפלר דה ליס הוא הלוגו של קבוצת הפוטבול האמריקאי ניו-אורלינס סיינטס.

### פלר דה ליס בתנועת הצופים
הפלר-דה-ליס הוא אלמנט מרכזי בסמלה של תנועת הצופים בכל העולם. הסמל נכנס לראשונה לשימוש הצופים על ידי רוברט באדן פאוול כדרגה על הזרוע לחיילים אשר הוסמכו להיות צופים במשמרת הדרגון החמישית  עליה פיקד בסוף המאה ה-19. מאוחר יותר הסמל היה בשימוש בגדודי הפרשים בכל הצבא הבריטי עד שנת 1921. בשנת 1907, באדן פאוול השתמש בתגי הפלר דה ליס במחנה הקיץ הניסיוני הראשון של תנועת הצופים ב-Brownsea Island .

בספרו "צופיות לבני הנעורים", באדן פאוול התייחס לסמל כ"ראש החץ שמראה את הצפון על מפה או מצפן" והמשיך "זהו סמל הצופים מכיוון שהוא מראה את הכיוון הנכון וכלפי מעלה... שלושת הקצוות מזכירות לנו את שלוש הנקודות של הבטחת הצופה ", החובה לאל ולמדינה, עזרה לאחרים ושמירה על חוקת הצופה.

## גלריית סמלים ודגלים

קובץ:Arms of the Kingdom of France (Moderne).svg|סמל ממלכת צרפת בשנים 1376–1792
קובץ:Arms of the Kingdom of France (Ancien).svg|סמל ממלכת צרפת טרום 1376
קובץ:Grandes Armes de Paris.svg|סמל פריז
קובץ:Arms of Spain.svg|מגן סמל ספרד
קובץ:Coat of arms of Canada (lesser version).svg|סמל קנדה
קובץ:Coat of arms of Quebec.svg|סמל קוויבק
קובץ:Insigne Sanctae Luciae.svg|מגן סמל סנט לוסיה
קובץ:Blason St Barthélémy TOM entire.svg|סמל סן ברתלמי
קובץ:Arms of Serbia.svg|מגן סמל סרביה
קובץ:FlorenceCoA.svg|סמל פירנצה
קובץ:Blason LU Henri de Luxembourg (écu pour les grandes armes).svg|שלט האצולה של אנרי, הדוכס הגדול של לוקסמבורג
קובץ:Coat of arms of Bosnia and Herzegovina (1992–1998).svg|סמל בוסניה והרצגובינה בשנים 1992–1998
קובץ:Arms of Great Britain in Scotland (1707-1714).svg|מגן סמל ממלכת בריטניה הגדולה
קובץ:Coat of Arms of Pope Paul VI.svg|שלט האצולה של האפיפיור פאולוס השישי
קובץ:Flag of Quebec.svg|דגל קוויבק ("זרוע השושנים")
קובץ:Flag of New Orleans, Louisiana.svg|דגל ניו אורלינס
קובץ:WikiProject Scouting fleur-de-lis trefoil.svg|סמל תנועת הצופים
קובץ:Modiin.jpg|סמל חיל המודיעין הישראלי
קובץ:Semel Hashomer Hatzair.png|סמל תנועת הנוער "השומר הצעיר"



## קישורים חיצוניים

* האירוס לאורך ההיסטוריה
* 
* עזי פז, "עטרת קוצים וזר פרחים בחיי ישוע: פרחים וצמחים במסורת ובאמנות הנוצרית – בין השושן לשושנת יריחו", באתר כלנית, כתב עת לצמחי ישראל, 6 במאי 2017
* 

## הערות שוליים

קטגוריה:צרפת: דגלים
קטגוריה:סמלים
קטגוריה:מטענים הרלדיים
קטגוריה:מילים וביטויים בצרפתית
קטגוריה:ממלכת צרפת
קטגוריה:תנועת הצופים